Il-Ministru għas-Saħħa Chris Fearne llum waranofsinhar ħabbar numru ta' tibdiliet li se jidħlu fis-seħħ minn nhar il-Ġimgħa li ġej fit-8am u li jittrattaw l-ivvjaġġar u l-kwarantina. X'se jinbidel dwar il-kwarantina? Kwarantina d-dar minflok f'lukanda għal dawk ġejjin minn pajjiżi fil-lista l-ħamra skura, li huma residenti f'Malta u mlaqqmin kompletament kontra l-Covid-19 u għandhom ċertifikat tal-vaċċin validu. Ir-residenti tad-dar fejn issir il-kwarantina jridu jkunu mlaqqma wkoll. Din il-miżura ma tapplikax għal familji ta' aktar minn ħames persuni, inkluż il-persuna li tkun qiegħda kwarantina. Iċ-Ċertifikat tal-Vaċċin tal-Kanada se jibda jiġi aċċettat Malta qed titkellem mal-UE biex jibdew jiġu aċċettati wkoll iċ-ċertifikati ta' pajjiżi bħall-Gżejjer Faroe, Andorra u Iżrael Dawn il-miżuri qed jidħlu fis-seħħ wara pressjoni kbira li saret dwar il-protokolli stretti ta' kwarantina fl-aħħar ġimgħat. Kien ilbieraħ waranofsinhar li Chris Fearne qal li wara li tkellem mas-Supretedent għas-Saħħa Pubblika Charmaine Gauci kien se jħabbar tibdiliet. F'Settembru 2021: Tgħid li sfurzawha tagħmel kwarantina minkejja li tlaqqmet kontra l-COVID-19 Mistoqsi fuq jekk hux se jingħataw il-flus lura dawk li kellhom iħallsu madwar €1,400 meta ġew sfurzati biex jagħmlu kwarantina f'lukanda, Fearne ma kellux tweġiba ċara. X'ħabbar dwar ir-restoranti, bars u negozji? Dwar jekk negozji hux se jitħallew jaċċettaw klijenti mlaqqmin biss, Chris Fearne qal li l-Awtorità tas-Saħħa se tkun qed tiddiskuti pjanijiet ġodda mal-istabbilimenti tal-ikel u negozji oħra biex dan isir. "S'issa xejn mhu kkonfermat imma qed naħdmu fil-qrib mal-Assoċjazzjoni tal-Istabbilimenti tal-Ikel (ACE) biex tinħoloq sistema biex dawn jaċċettaw klijenti mlaqqmin biss u jkunu jistgħu jibbenifikaw minn anqas miżuri bħad-distanza meħtieġa bejn l-imwejjed u tnaqqis ta' restrizzjonijiet oħra bħal estensjoni fil-ħinijiet. Varjant ġdid… Dwar il-virus tal-Covid-19, Fearne qal li l-coronavirus għad fadallu ħafna magħna "għax għadu m'għejjiex". Tenna li "ma rridux tsunami imma xmara li nistgħu nikkontrollaw". Semma kif issa l-lista ħamra skura tal-pajjiżi mhix se tibqa' marbuta mal-varjant Delta imma mal-varjant ġdid Mu. Għaldaqstant fisser li l-Indja u r-Russja mhux se jibqgħu fuq din il-lista. Sa tmiem il-ġimgħa jkunu mlaqqma bil-booster dawk kollha fid-djar tal-anzjani Fearne stqarr li sa tmiem din il-ġimgħa, kull anzjan li jgħix f'dar residenzjali jew dar tal-anzjani se jkun offrut doża tal-booster. Hu żied jgħid li dawk li jsofru minn xi mard kroniku jew qed jirċievu xi tip ta' trattament għal kwalunkwe marda (immunosuppressed) diġà rċevew l-invit għad-doża tal-booster u dawk li għandhom 'il fuq minn 70 sena se jibdew jirċievu l-istediniet mis-27 ta' Settembru. Dwar il-programm ta' tilqim kontra l-influwenza, Fearne qal li dan se jibda mix-xahar li ġej u li madwar 200,000 vaċċin ġew ordnati għall-adulti filwaqt li t-tfal jistgħu jitlaqqmu bl-ispray. CT scanner ġdid fiċ-Ċentru tal-Onkoloġija Intant, waqt l-istess konferenza, Chris Fearne ħabbar li ċ-Ċentru tal-Onkoloġija Sir Anthony Mamo se jkun mgħammar b'CT scanner ġdid. "Matul il-pandemija bqajna nagħtu l-kura lill-pazjenti kollha u b'dan l-apparat modern u effiċjenti, se nkunu nistgħu noffru l-aħjar trattament lill-poplu Malti," saħaq Fearne. Dan l-apparat sewa €500,000 u ġie kofinanzjat mill-Gvern Malti u mill-Aġenzija Internazzjonali tal-Enerġija Atomika (IAEA). "Id-deċiżjoni ta' Fearne turi li l-PN qed iwettaq il-bidla" B'reazzjoni għall-konferenza tal-aħbar mill-Ministru Fearne, il-Partit Nazzjonalista qal li kull resident Malti li kellu jagħmel il-kwarantina tiegħu f'lukanda għandu jingħata rimbors għall-ispejjeż li ġarrab. "Il-Ministru Fearne wera li l-Partit Nazzjonalista diġà qed iwettaq il-bidla minkejja li jinsab fl-Oppożizzjoni," qal il-partit fi stqarrija. Ilbieraħ, id-Deputati Nazzjonalisti Clyde Puli u Claudette Buttigieg qalu li kull miżura addottata mill-Gvern għandha tkun proporzjonata. Ilbieraħ: Min għandu residenza f'Malta m'għandux jagħmel kwarantina f'lukanda – PN Il-PN saħaq li d-deċiżjoni tal-Gvern li jwaqqaf il-kwarantina fil-lukandi tikkonferma li din il-prattika kienet arbitrarja u mhux ibbażata fuq bżonn ta' saħħa pubblika. "La l-Gvern jaf li żbalja jeħtieġ li jħallas u għandu juri responsabbiltà u umiltà f'għemilu. Dawk il-mijiet li ntbagħtu fil-lukandi inġustament meta kellhom residenzi privati f'Malta għandhom jingħataw rimbors," ikkonkluda l-partit.